P. Hrušovský, podpredseda NR SR: (2001-10-25):
Pristúpime k ďalšiemu návrhu vlády, ktorým je prvé čítanie o návrhu zákona o podmienkach a kontrole dovozu, vývozu a sprostredkovateľských činností týkajúcich sa tovaru a techno-lógií, podliehajúcich medzinárodným kontrolným režimom . Návrh ste dostali ako tlač 1198. Prosím teraz, aby z poverenia vlády Slovenskej republiky pred-metný návrh zákona odôvodnil pán minister hospodárstva Ľubomír Ha-rach. Pán minister, máte slovo. Ľ. Harach, minister hospodárstva SR: Ďakujem pekne. Vážený pán predsedajúci, pani poslankyne, páni poslanci, v rámci prvého čítania predkladám vládny návrh zákona o podmienkach a kontrole dovozu, vývozu a sprostredkovateľských činností týkajúcich sa tovaru a technológií, podliehajúcich medziná-rodným kontrolným režimom. Kontrola vývozu a dovozu tovarov a technológií dvojakého použitia, t. j. tovarov využiteľných ako v civilnom, tak aj vojenskom sektore zohráva významnú úlohu v globálnom úsilí svetového spoločenstva pri eliminácii ozbrojených konfliktov v nesta-bilných oblastiach a pri potláčaní medzinárodného terorizmu. Vyspelé krajiny združené v multilaterálnych zoskupeniach na kontrolu exportu, ktorých členom je aj Slovenská republika, prijali spoločné princípy a zásady, ktorými sa riadia pri exporte civilných tovarov. Hlavnou zásadou je zamedzenie vývozu týchto tovarov do nestabilných krajín, do oblastí vojenských konfliktov a krajín šíriacich medzinárodný terorizmus. S cieľom zabrániť vývozu tovaru dvojakého použitia a jeho zneužitiu na vývoj alebo výrobu zbraní hromadného ničenia bola prijatá aj smernica Európskej únie číslo 2000/402CFSP, ktorá stanovuje režim spoločenstva na kontrolu exportov tovarov s dvojakým použitím. V súčasnosti v Slovenskej republike danú oblasť legislatívne upravuje zákon č. 547/1990 Zb. o nakladaní s niektorými druhmi tovarov a technológií a ich kontrole. Tento zákon bol prijatý po celo-spoločenských zmenách v roku 1990. Jeho hlavnou úlohou bolo zabez-pečiť, aby sa citlivé tovary a technológie dovážané do bývalého Česko-Slovenska využívali len na deklarovaný účel a bolo zabránené ich zneužitiu zo strany tretích krajín. Prijatím zákona 547 vtedajšie Česko-Slovensko otvorilo dvere dovozu špičkových technológií, ktorý bol do toho času embargovaný západnými krajinami združenými v organizácii COCOM. Postupne, ako sa Slovensko začleňovalo do rôznych multilaterárnych združení na kontrolu exportu: austrálska skupina a skupina jadrových vývozcov, vznikla potreba zmeniť aj zákon 547. Ukázalo sa nevyhnutným presunúť hlavný dôraz a zameranie zo sledovania dovozu tovarov dvojitého použitia a jeho pohybu na území Slovenska na kontrolu exportu, a to najmä do krajín embargovaných Bezpečnostnou radou Organizácie spojených národov, Európskou úniou a krajín predstavujúcich ohniská medzinárodného napätia. Predkladaný návrh zákona dôsledne vychádza zo spomínanej smernice Európskej únie. Za kontrolovaný tovar považuje aj poznatky a informácie, ktoré majú nemateriálnu hodnotu. Kontrole podlieha aj určitý druh špeciálneho softvéru a jeho upravenie a jeho šírenie elektronickou formou. Návrh zákona špecifikuje taktiež úlohu ostatných dotknutých orgánov štátnej správy a dáva im kompetencie vstupovať do procesu schvaľovania povolení a následnej kontroly plnenia zákona. Predkladaný návrh zákona bol vypracovaný v úzkej spolupráci s Colným riaditeľstvom, Ministerstvom zahraničných vecí SR, Minister-stvom vnútra SR a Úradom jadrového dozoru. Návrh zákona vláda Slovenskej republiky prerokovala 26. septembra tohto roku a odporučila ho do ďalšieho ústavnoprávneho pokračovania. Pani poslankyne, páni poslanci, dovoľte mi, aby som vás požiadal o podporu tohto zákona a verím, že ho postúpite do druhého čítania. Skončil som. Ďakujem za pozornosť. I. Presperín, podpredseda NR SR: Ďakujem, pán minister, za uvedenie návrhu zákona. Prosím, aby ste zaujali miesto pre navrho-vateľov. Dávam slovo spravodajcovi, ktorého určil navrhnutý gestorský Výbor Národnej rady Slovenskej republiky pre hospodárstvo, privatizáciu a podnikanie poslancovi Pavlovi Prokopovičovi. Máte slovo.